Pa versoek langer vaderskapverlofArgieffoto Hendri Terblanche (38) van Kaapstad, het ŉ petisie by Thandi Modise, voorsitter van die Nasionale Raad van Provinsies, ingedien waarin hy versoek dat werkende mans se vaderskapverlof van drie dae na 10 dae verleng moet word. The Star het Maandag berig Terblanche, ŉ finansiële bestuurder van Brackenfell, het die petisie op 3 Julie voorgelê. Hy het elke lid van die parlement genader en versoek dat hulle ŉ wetsomwerp saamstel om deur die Nasionale Vergadering oorweeg te word. Terblanche se vrou, Giselle, het in November ŉ tweeling gehad. Hulle is drie maande te vroeg gebore. Een van die babas moes 139 dae lank in die hospitaal spandeer en sy boetie 79 dae. Ma’s wat met ŉ keisersnee geboorte skenk, moet ongeveer ŉ week lank in die hospitaal spandeer. Terblanche het aangevoer dat die drie dae gesinsverantwoordelikheidverlof wat toegestaan word, nie genoeg is in die geval van keisersneë, vroeggebore babas, siektes of ander noodgevalle nie. “Mense sê gereeld pa’s is nie by hul kinders betrokke nie,” het hy gesê. “Met slegs drie dae se betaalde gesinsverantwoordelikheidverlof word pa’s van die begin af benadeel.” Hy het gesê wetgewing moet verander word om pa’s die geleentheid te bied om meer betrokke te kan wees. – SAPA